Man kritiek ná motor teen bus botsFoto: ER24. ŉ 32-jarige man is kritiek beseer ná die motor waarin hy gery het teen ŉ bus gebots het. Russel Meiring, woordvoerder van ER24, het gesê die voorval het Maandagoggend in Paul Krugerstraat in Pretoria plaasgevind. “Ons paramedici asook die brandweer het omstreeks 09:05 by die toneel opgedaag. Die verwronge wrak van die motor is in die middel van die pad aangetref en die bus het ŉ kort entjie verder tot stilstand gekom,” het Meiring verduidelik. Die man was in die wrak vasgekeer. “Hy het verskeie beserings opgedoen en was in ŉ kritieke toestand.” Meganiese toerusting is gebruik om die man uit die wrak te bevry. Die man is op die toneel behandel en daarna na die Steve Biko-hospitaal gehaas vir nood- mediese behandeling. Volgens Russel is die bestuurder van die bus deur ŉ ander nooddiens behandel en na ŉ hospitaal vervoer vir verdere behandeling. Die polisie ondersoek die voorval.